Siden 1912 er USA's uafhængighedsdag hvert år - med få undtagelser - blevet markeret 4. juli i Rebild Bakker. Rebildfesten er den største markering af amerikanernes nationaldag uden for USA, og tidligere var arrangementet et tilløbsstykke. Særligt i årene efter Anden Verdenskrig, hvor op mod 50.000 mennesker deltog i festen. I årenes løb har hovedtalere som Walt Disney og Ronald Reagan lagt vejen forbi Rebild Bakker, men den tid er en saga blot. I de seneste år har Rebildfesten kun haft deltagelse af nogle få tusinde mennesker. Det vil arrangørerne lave om på. - Vi skal have vendt nedgangskurven til en opgangskurve. Det gør vi ved at gøre Rebildfesten relevant igen. Det skal i højere grad være en folkefest, så i år har vi for eksempel amerikansk fodbold og baseball på programmet, siger Helene Christensen, som er generalsekretær i Rebildselskabet, der står bag arrangementet. Årets danske hovedtaler er Adam Price, som mange kender fra programmet "Spice med Price", hvor han sammen med sin bror James blandt andet har besøgt danskerkolonien Elk Horn i USA. Derudover står Oh Land for den musikalske underholdning. Kan I mærke, at det får nogle, som ellers ikke ville komme, til at dukke op? - Ja. Der er solgt flere billetter på forhånd i år, og jeg har lagt mærke til, at der er en lidt bredere aldersfordeling end de foregående år, siger Helene Christensen. 'En vigtig markering' Selvom antallet af deltagere i Rebildfesten har været faldende i de seneste årtier, så har fejringen stadig sin berettigelse, mener USA's ambassadør til Danmark, Alan Leventhal. - Der er omkring halvanden million amerikanere, som er efterkommere af danske emigranter, og de har haft kæmpe indflydelse på USA, så dette er en meget vigtig markering, siger han. Hvordan vil du beskrive forholdet mellem Danmark og USA i dag? - Forholdet mellem Danmark og USA har aldrig været vigtigere og stærkere, end det er i dag, og når USA og Danmark arbejder sammen, så er verden et bedre sted, mener Alan Leventhal.

Referat:
Rebildfesten skal moderniseres, hvis den skal overleve, mener arrangørerne.